Havainnekuva Kiikeliin suunnitteilla olevasta Allas Sea Pool Oulusta. Kuva: Töölö Urban

Oulun Allas Sea Poolin rakennussuunnitelmat ovat valmistuneet. Kiikeliin sijoitettavan vapaa-ajan rakennuskokonaisuuden lupa-anomukset ja rahoitussuunnitelma valmistuvat lokakuun loppuun mennessä.

Aiheesta on käyty tiistaina keskustelua Oulun kaupunginkirjaston Pakkalan salissa.

Oululainen Martta Ilmarinen sanoo olevansa aina kiinnostunut kuulemaan, kun Ouluun puuhataan jotakin.

– Nythän tänne on tulossa kaikkea mahdollista muutakin. Varmasti tämäkin tuo lisää ihmisiä ja matkailijoita torille, joka on joskus turhan hiljainen, hän sanoi tiistaina Oulun kiikeliin suunniteltavan Allas Sea Pool -merikylpylän esittelytilaisuudessa kirjastotalon Pakkalan salilla.

Rantakadulla asuva Jorma Joensuu on huolissaan venepaikastaan.

– En luota tähän hankkeeseen, eikä se muutenkaan tunnu tarpeelliselta. Tuo vesi, jota tuossa on ei ole edes merivettä ja likaistakin kuin mikä, hän arvostelee.

Venepaikat huoletttivat muitakin vajaata puolta salillista paikalla olijoita. Kaupungin yhdyskuntajohtaja Matti Matinheikki lupasi, että venepaikkojen määrä kaikkiaan lisääntyy hieman, ja kotivenepaikat pysyvät ennallaan.

Joensuu oli tämän jälkeen paljon luottavaisempi.